Vergifnis van sonde - Vraag - www.bybelkennis.co.za
Dankie vir 'n baie goeie en moeilike vraag!
Waarom vergewe God? Omdat sy woede "afgekoel" is deur 'n bemiddelaar? Omdat sy wraak in liefde verander word deur 'n losprys wat betaal word?
Ek dink dat ons almal geneig is om God se liefde en geregtigheid teenoor mekaar te stel.
Jaap du Randt het gereeld gesê: God se oordeel staan nooit los van sy liefde nie. Sy oordeel is die ander kant van die muntstuk, want 'n God van liefde sit nie langs dieselfde vuur met onreg wat soveel leed en lyding veroorsaak nie.
God – wat liefde is – het sy Seun opgeoffer (gegee – Johannes 3:16 en oorgegee – Romeine 8:32) om vir ons sondes te sterf. So het Hy vir ons skuld betaal. Die skuldbewys teen ons is vernietig (Kolossense 2) en God het ons, wat goddeloos was, vrygespreek. Maar Hy doen dit OMDAT Christus, die sondelose, vir ons ontwil tot sonde gemaak is, sodat ons vergifnis kan ontvang. Vry en verniet. Genade en nogmaal genade alleen.